《和李夷行游西溪醉归》
宋代·李复

轻舆共登大堤路，左手持螯不问数。
风回惊怨落红飞，把酒临溪倚花树。
杯中神物换凡骨，直欲呼云上天去。
茂陵刘郎老更痴，夜守铜盘饮寒露。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。